DRUŠTVO ZA VARSTVO OKOLJA BLED

Mlinska 3

4260 Bled

STATUT
Statut je bil sprejet na ustanovnem zboru članov 16.februarja 1997 na Bledu in dopolnjen v skladu z odločbami Zakona o društvih (Ur.list RS št.60/95) ter predstavlja temeljni akt društva. Spremembe so bile soglasno sprejete na zboru članov 20.11. 1998 in se nanašajo na spremembo naslova društva. Statut je bil spremenjens 3.sklepom izrednega občnega zbora društva z dne 31.5.2007.

Splošne določbe

1.člen

DRUŠTVO ZA VARSTVO OKOLJA BLED (v nadaljnjem besedilu društvo) je pravna oseba zasebnega prava in združuje fizične osebe z namenom varovanja okolja in narave za prihodnje rodove. Deluje na območju Bleda z okolico s pravicami in dolžnostmi na podlagi tega statuta.

2.člen

Društvo je prostovoljno, samostojno, nepridobitno združenje fizičnih oseb.

3.člen

Sedež društva je Bled, Mlinska cesta 3.

4.člen

Društvo ima svoj žig pravokotne oblike, z imenom in sedežem društva.

5.člen

Društvo deluje v skladu z ustavo republike Slovenije, zakonodajo o varstvu okolja in neposrednimi interesi ljudi za delo in življenje v zdravem, čistem in varnem okolju.

6.člen

Društvo zastopa interese svojih članov, če v svojem okolju potrebujejo pomoč, ko se zavzemajo za pravilno in strokovno rešitev problemov varstva okolja.

7.člen

Delo društva in njegovih organov je javno. Podatki iz dejavnosti društva so javni. Člani društva se o delu seznanjajo na rednih sestankih. Preko javnih medijev in posebnih publikacij je o delovanju društva obveščena širša javnost. Za zagotavljanje javnosti dela društva in dajanje informacij je odgovoren predsednik društva.

Namen in naloge društva
8.člen
 Namen društva je:

· varovanje okolja v smislu ohranjanja in preprečevanja slabšanja življenjskih razmer,
· varovanje s poudarkom na ohranjanju naravnih in kulturnih posebnosti v pokrajini,
· opozarjanje na spremembe v okolju, ki jih povzroča človek s posegi v prostor.
9.člen

Društvo opravlja naloge na naslednje načine:

· s svojimi člani spremlja dogajanje v okolju,
· opozarja javnost na nepravilnosti in možne posledice pri poseganju v okolje,
· izobražuje člane in širšo javnost s predavanji, ekskurzijami, publikacijami,
· daje pobude za ustreznejše ravnanje v okolju,
· na željo zainteresiranih oblikuje mnenje in predloge o nameravanem posegu v prostor.
Varovanje območja Brje
9a.člen
Poseben namen društva je varovanje okolja, narave in kulturnih posebnosti doline Save Dolinke med Piškovico in Blejskim mostom (v nadaljnjem besedilu: območje Brje) za prihodnje rodove.

Območje Brje obsega zlasti nepremičnino, ki po katastrskih in zemljiškoknjižnih podatkih predstavlja parc. št. 854, gozd 14.747,00 m2 in neplodno 600,00 m2, z.k. vl.št.961, k.o. Bled, z.k. Okrajnega sodišča v Radovljici, ki je zaščitena z Odlokom o razglasitvi povirij, močvirij in rastišč redkih rastlin v Občini Bled (Ur.list  RS, št.90/1998, 77/2000), pri čemer morebitne neskladnosti katastrskih in zemljiškoknjižnih podatkov z dejanskim stanjem ali naknadne spremembe odloka, do katerih bo prišlo po uveljavitvi te določbe statuta, ne vplivajo na naloge društva na tem območju.
Društvo uresniči svoj poseben namen z nakupom zemljišč na območju Brja in njihovim naknadnim gospodarjenjem skladno z določbami tega statuta.

9b.člen

Društvo gospodari z zemljišči na območju Brja s poudarkom na ohranjanju naravnih in kulturnih posebnosti na tem območju ter varovanju tega območja pred slabšanjem življenjskuh razmer.

Drištvo kot lastnik zemljišč na območju Brja ne dovoli in ne izvaja nobene gradnje objektov, urejanja okolice in drugih posegov v prostor, razen če so izpolnjeni sledeči pogoji:
· gre za poseg ali dejavnost v smislu urejanja poti in dostopov ali neposrednega varovanja naravnih in kulturnih značilnosti območja Brja,

· s posegom ali dejavnostjo soglaša Zavod za varstvo narave,

· če zbor članov potrdi konkretno določen poseg.

Društvo vsako kršitev ali sumljivo dogajanje, ki kaže na spremembe, onesnaženje, poseg v prostor ali opravljanje dejavnosti, ki niso skladne s prejšnjimi odstavki, nemudoma naznani pristojnim službam kot so občinsko redarstvo, okoljska in gradbena inšpekcija, Zavod za varstvo narave, policija in podobno.
9c.člen

Društvo zemljišč na območju Brja ne sme odtujiti ali obremeniti niti s stvarnopravnimi niti z obligacijskimi pravicami.

Društvo lahko zaupa upravljanje ali skrb za zemljišča ali del zemljišč organizaciji, ki se ukvarja z zaščitenimi območji, če so izpolnjeni sledeči pogoji:

· se s tem zagotavlja gospodarjenje z zemljišči v skladu z določbami tega statuta,

· s tem soglaša Zavod za varstvo narave in

· če to potrdi zbor članov društva.

Članstvo
10.člen
Člani društva pristopajo prostovoljno. S podpisom pristopne izjave posameznik izrazi željo za vstop v društvo in se zaveže plačevati članarino. Član društva lahko postane vsakdo, ki je podpisal pristopno izjavo in je njegovo članstvo podprl upravni odbor.

11.člen

Pravice članov so, da v skladu s statutom:

     -    sodelujejo pri delu in soodločajo v organih društva,
     -    predlagajo stališča, sklepe in rešitve vprašanj varstva okolja in narave,

     -    so seznanjeni s programom in poslovanjem društva,
     -    uporabljajo skupne dosežke društva pri svojem delu,

     -    volijo in so izvoljeni v organe društva.

12.člen

Dolžnosti članov so:

· spoštovati statut in druge akte društva,

· varovati ugled društva,

· aktivno sodelovati pri uresničevanju ciljev društva,

· plačevari dogovorjeno članarino,

· delovati v skladu z osnovnimi cilji društva.

13.člen

Članom, ki s svojim ravnanjem škodujejo interesom varstva okolja, se po sklepu disciplinske komisije izreče usrezen disciplinski ukrep.

14.člen

Članstvo preneha s smrtjo, z izstopom, z izključitvijo in s prenehanjem delovanja društva po sklepu občnega zbora ali z izbrisom društva iz sodnega registra.

Organi društva

15.člen

Organi društva so:

· zbor članov,

· upravni odbor,

· nadzorni odbor,

· disciplinski odbor.

Mandatna doba članstva v organu je dve leti z možnostjo ponovne izvolitve.

16.člen

Volitve funkcionarjev in članov odborov društva so tajne. O vseh ostalih zadevah je glasovanje javno. Vse določitve se sprejemajo z navadno večino.

Zbor članov
17.člen
Najvišji organ društva je zbor članov, ki ga sestavljajo vsi člani. Zbor občanov je lahko reden ali izreden.

18.člen

Naloge zbora članov so:

· sklepanje o dnevnem redu zbora,

· sprejemanje programa dela društva,

· sprejemanje finančnega načrta in zaključnega računa društva,

· sprejemanje statuta in sprememb statuta,

· volitve in razrešitve članov nadzornega in disciplinskega odbora,

· volitve in razrešitve predsednika, podpredsednika, tajnika in bljagajnika društva,

· dokončno odločanje o izključitvi člana iz društva,

· odločanje o vključevanju in sodelovanju društva z drugimi sorodnimi organizacijami,
· dajanje konsenza na mnenja k posegom v prostor, ki jih posreduje upravni odbor,

· odločanje o pritožbah, ki  so mu posredovane preko upravnega odbora in nadzornega odbora,

· odločanje o prenehanju društva.
19.člen

Izredni zbor članov skliče predsednik društva najmanj sedem dni pred datumom zbora:

· po sklepu upravnega odbora,

· na zahtevo nadzornega odbora,

·  na zahtevo ene tretjine članov.

Na izrednem zboru članov se sklepa le o zadevi, za katero je bil izredni zbor sklican.

20.člen

Zbor članov je sklepčen, če je navzočih najmanj polovica članov. Po enournem čakanju na sklepčnost je zbor članov sklepčen, če je prisotnih najmanj ena petina članov. Člani morajo biti o tem obveščeni.

Upravni odbor
21.člen
Upravni odbor sestavljajo predsednik, podpredsednik, tajnik in blagajnik društva in trije člani. Člani upravnega odbora so za svoje delo odgovorni zboru članov.

22.člen

V kolikor šteje članstvo petnajst članov ali manj, so vsi člani upravnega odbora, razen treh članov, ki tvorijo nadzorni odbor.

23.člen

Upravni odbor se sestaja po potrebi in ga sklicuje predsednik ali podpredsednik najmanj sedem dni pred sestankom.

24.člen

Upravni odbor je sklepčen, če je navzoča najmanj polovica članov. V kolikor je pri glasovanju enako število glasov za in proti, odloča predsednikov glas.
25.člen

Naloge upravnega odbora so:

· skrb za izvrševanje delovnega programa društva,

· pripravljanje predlogov aktov društva,

· pripravljanje predlogov finančnega plana in zaključnega računa,

· skrb za finančno in materialno poslovanje društva,

· uresničevanje drugih nalog, ki izhajajo iz aktov društva in nalog, ki mu jih dodatno naloži zbor članov.

26.člen

Upravni odbor je dolžan članstvo redno obveščati o svojem delu oziroma na zahtevo posameznega člana dati ustrezno pojasnilo.

Nadzorni odbor
27.člen
Nadzorni odbor sestavljajo predsednik in dva člana.

28.člen

Nadzorni odbor se sestaja po potrebi in ga sklicuje predsednik najmanj sedem dni pred sestankom. Nadzorni odbor je sklepčen, če sta navzoča najmanj dva člana ali predsednik in en član. Glasovanje , sprejemanje sklepov in obveščanje poteka na enak način kot pri upravnem odboru.

29.člen

Člani  nadzornega odbora ne morejo biti hkrati tudi člani upravnega odbora. Naloga nadzornega odbora je nadzor nad delovanjem in finančnim ter materialnim poslovanjem društva. Za svoje delo je nadzorni odbor odgovoren zboru članov.
Disciplinski odbor
30.člen
Disciplinski odbor sestavlja pet članov društva, ki ne morejo biti hkrati tudi člani upravnega odbora. Organ je sklepčen z glasovanjem večine.

31.člen

Disciplinski odbor vodi postopke v skladu z disciplinskim pravilnikom in izreka disciplinske ukrepe opomin, javni opomin, izključitev. O zadevi mora presoditi v roku treh mesecev.

32.člen

Disciplinski odbor lahko izključi člana:

· če ne spoštuje statuta in drugih aktov društva,

· če ne varuje ugleda društva,

· če ne sodeluje pri uresničevanju ciljev društva, 

· če ne sodeluje v skladu z osnovnimi cilji društva,

· če društvo materialno oškoduje.

33.člen

Disciplinski odbor je za svoje delo odgovoren zboru članov.

34.člen

Prizadeti član ima pravico pritožbe zoper odločitev disciplinskega odbora v roku trideset dni na zbor članov, ki odloča kot drugostopenjski organ.
Predsednik društva
35.člen
Predsednika društva izvoli zbor članov za dobo dveh let.  Predsednik društva je hkrati tudi predsednik upravnega odbora.

36.člen

Predsednik društva zastopa in predstavlja društvo pred državnimi in drugimi organi ter organizacijami doma in v tujini. Odgovoren je za delovanje društva v skladu s statutom in pravnim redom republike Slovenije.

V razmerju do tretjih oseb je zastopanje društva s strani predsednika omejeno glede odtujitve in obremenitve nepremičnine parc. št. 854, z.k. vl.št.961, k.o. Bled, z.k. okrajnega sodišča v Radovljici, in sicer tako, da je sleherna izjava volje društva, izražea s strani predsednika društva, veljavna le, če jo s predhodnim soglasjem za posamičen posel ali z naknadno odobritvijo potrdi zbor članov društva, ki je sklican skladno s statutom in zakonom.

37.člen

Za svoje delo je predsednik društva odgovoren zboru članov in upravnemu odboru. 

Financiranje

38.člen
Društvo pridobiva sredstva za svoje delovanje:

· s članarino,

· od dohodka iz dejavnosti društva,

· z darili in volili,

· s prispevki donatorjev,

· iz javnih sredstev.

                                                                     39.člen

Če društvo pri opravljanju dejavnosti ustvari presežek prihodkov nad odhodki, ga mora porabiti za izvajanje dejavnosti, za katero je bilo ustanovljeno. Vsaka delitev premoženja med njegove člane je nična.

40.člen

Društvo razpolaga s finančnimi sredstvi v skladu s programom in letnimi finančnimi plani, ki jih sprejme zbor članov. Na rednem letnem zboru članov člani vsako leto obravnavajo in sprejmejo zaključni račun.

41.člen

Finančne in materialne listine podpisujeta predsednik in podpredsednik društva.

42.člen

Finančno in materialno poslovanje mora biti v skladu z veljavnimi predpisi iz tega področja. Blagajnik vodi poslovanje v skladu z računovodskimi standardi za društva.
43.člen

Društvo ima svoj račun pri Gorenjski banki.

Povezovanje društva
44.člen
Društvo se lahko povezuje z ostalimi društvi v občini Bled, Sloveniji in tujini, če to koristi njegovemu delovanju.

Prenehanje društva
45.člen

Društvo preneha s sklepom o prenehanju, ki ga sprejme zbor občanov, če za prenehanje glasuje dve tretjini članov. Sklep mora vsebovati ime društva s sorodno dejavnostjo, ki je ustanovljeno na podlagi zakona o društvih, na katerega se po poravnavi vseh obveznosti prenese premoženje društva. Proračunska sredstva občine se vrnejo proračunu.

46.člen

Društvo lahko preneha po samem zakonu. Po poravnavi vseh obveznosti se  premoženje društva  prenese na Društvo ekologov Slovenije.
Predsednik društva: Miroslav Kapus
Tajnik društva: Miha Žvan
